עומר שפירא (משפטן)

ביוגרפיה

עומר שפירא נולד בתל אביב. שרת כקצין חקירות ביחידת מצ"ח. למד משפטים באוניברסיטת מנצ'סטר באנגליה ובסיומם, בשנת 1993, הוענק לו תואר ראשון (LLB) בהצטיינות (First Class). בין השנים 1994–1996 התמחה בעריכת דין בתחומי המשפט האזרחי-מסחרי במשרד פרטי ובפרקליטות חיפה ולאחר מכן התקבל כחבר לשכת עורכי הדין ועבד בפרקטיקה בתחומי המשפט האזרחי. המשיך בלימודי משפטים לתואר מוסמך (LLM) באוניברסיטת תל אביב אותם סיים בשנת 2000 בהצטיינות (Magna Cum Laude). באותה שנה הצטרף לתוכנית לדוקטורנטים מצטיינים באוניברסיטת בר-אילן ובשנת 2004 קיבל תואר דוקטור בפילוסופיה (PhD) מטעם התוכנית הבינתחומית לניהול ויישוב סכסוכים ומשא-ומתן באוניברסיטת בר-אילן.
שפירא מתגורר בכפר-סבא, נשוי ואב לשניים.

פעילות אקדמאית

עומר משמש כמרצה בכיר בפקולטה למשפטים בקריה האקדמית אונו בתורת המשפט, משפט האיחוד האירופי, גישור ואתיקה מקצועית של מגשרים ושימש כמרצה מן החוץ באוניברסיטת בר-אילן ובמכללה למנהל.
תחומי המחקר העיקריים של שפירא הם תורת המשפט, יישוב סכסוכים, גישור, ואתיקה מקצועית בגישור. בשנת 2007 ראה אור ספרו תורת המשפט – פרקי מבוא (הוצאת בורסי והקריה האקדמית אונו) המהווה טקסטבוק בפילוסופיה של המשפט. על הספר נכתב כי "זהו ספר היסוד הראשון בתורת המשפט המתפרסם בעברית, העוסק בהרחבה ובהעמקה בתאוריות הבסיס של תורת המשפט, והמעמיד כאחת ממטרותיו את יצירת הקשר בין הפילוסופיה של המשפט ובין המציאות הישראלית" וכי "הספר מציג תאוריות תורת משפטיות שונות שמטרתן לצייד את הקוראים בכלים לניתוח ולהבנה של סוגיות שיש להן נגיעה לחיי כל אזרח במדינת ישראל ובמיוחד למי שתחום לימודיו או עיסוקו נוגע במשפט". באותה שנה התפרסם גם ספרו הפעלת כוח והשפעה בגישור – פרקטיקה ואתיקה יישומית (הוצאת בורסי והקריה האקדמית אונו, 2007) העוסק בכוח והשפעה בגישור, מציג טקטיקות השפעה נפוצות בקרב מגשרים ומנתח את ההשלכות האתיות של השימוש בהן. בשנת 2016 התפרסם ספרו A Theory of Mediators' Ethics: Foundations, Rationale, and Application (Cambridge University Press, 2016) המציג לראשונה תאוריה מקיפה של אתיקה מקצועית של מגשרים, מיישם אותה על מקרים מהשטח, ומציע קוד אתי לדוגמה למגשרים
מחקריו של שפירא התפרסמו בכתבי עת מובילים בארץ ובעולם והוא מרצה בכנסים מקצועיים באופן תדיר. טענה מרכזית שהוא מעלה בכתיבתו ובהרצאותיו היא שיש להתייחס למגשר כאל ממלא תפקיד מקצועי, שבינו לבין הצדדים לגישור, למקצוע הגישור ולציבור מתקיימות מערכות יחסים אתיות, שמהן נובעות חובותיו האתיות של המגשר. גישה זו, שהוא מכנה פרספקטיבה או נקודת מבט של אתיקה מקצועית, מיושמת על ידו לצורך זיהוי החובות האתיות של מגשרים ולחקירת משמעותם של עקרונות גישור מרכזיים כמו חופש הבחירה (אוטונומיה) של צדדים לגישור, הגינות בגישור ואי משוא פנים (ניטראליות) של מגשר.

פעילות ציבורית בתחום הגישור

שפירא פעיל בתחום הגישור משנת 1999, בוגר קורס גישור בסיסי, גישור משפחה, והתנסות מודרכת בגישור מטעם המרכז הארצי לגישור במשרד המשפטים, והיה חבר הוועדה ליישוב סכסוכים בדרכים חלופיות בלשכת עורכי הדין. הוא מגשר, נוטל חלק בהכשרת מגשרים, ומתנדב במרכזי גישור בקהילה. פועל לקידום התמקצעות תחום הגישור ולהעלאת המודעות של מגשרים, עורכי דין, ושופטים לאתיקה המקצועית של מגשרים, באמצעות הרצאות למגשרים במרכזי גישור בקהילה, השתלמויות מקצועיות למגשרים, הרצאות לשופטים, השתתפות בכנסים מקצועיים, ופרסומים בתחום. משנת 2007 מייעץ ומלווה את המרכז לגישור וליישוב סכסוכים בקהילה קריית אונו בנושאי אתיקה ומשנת 2012 עומד בראש פורום אתיקה המורכב ממגשרים חברי המרכז. הפורום מהווה כתובת לשאלות אתיות המעסיקות מגשרים ומרכזי גישור, מנסח חוות דעת אתיות במענה לשאלות המופנות אליו, מפתח כלים להתמודדות עם שאלות אתיות בגישור, ומפיץ ידע בקרב מגשרים. בהנחייתו ועל בסיס תאוריה של אתיקה מקצועית של מגשרים שהוא מפתח, ניסח הפורום, לראשונה בישראל, קוד אתי למגשרים בקהילה שאומץ על ידי מרכז הגישור בקהילה קריית אונו והופץ למרכזי הגישור בקהילה בישראל.